

 REPUBLIKA HRVATSKA

SPLITSKO-DALMATINSKA ŽUPANIJA

 GRAD OMIŠ

**Gradsko vijeće**

Klasa: 021-05/17-01/04

Urbroj: 2155/01-01-20-32

Omiš, 19.10.2020.g

**Z A P I S N I K**

o radu 32. (izvanredne) sjednice Gradskog vijeća Grada Omiša

održane 19. listopada 2020. godine u Omišu, Priko, prizemlje zgrade „Ilirsko sjemenište“

Započeto u 9.00 sati

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Nikola Tijardović, bacc.fizio.
3. Simona Jurjević, dipl.uč.
4. Tonći Stanić
5. Ivan Medić, dipl.ing.
6. Ana Generalić, prof.
7. Mijo Mimica, oec.
8. Jure Šaban Stanić
9. Denis Dujmović, ing.građ.
10. Tonći Kuvačić
11. Zdravka Šodan

NENAZOČNI ČLANOVI VIJEĆA:

1. Sanja Ilić, prof.
2. Lovrenka Kovačić Bućan, dipl.iur.
3. Josip Banović, dr.med.
4. Ivan Bogdanović. mag.edu.hist.et.phil.
5. Suzana Gojsalić, dipl.iur.
6. Tomislav Bartulović

OSTALI NAZOČNI:

1. Ivo Tomasović, dipl. oec., gradonačelnik
2. Lidija Pavković, dipl.iur., pročelnica ureda gradonačelnika
3. Stipe Žuljević Mikas, dipl.ing. pročelnik UO za KDS, UP i ZO
4. Mate Sovulj, dipl.ing, upravitelj Vlastitog pogona
5. Neven Matijević, dipl.ing, Hrvatske ceste Split

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljenim materijalima.

Nakon glasovanja je utvrđeno da je jednoglasno sa 11 glasova ZA usvojen slijedeći

**d n e v n i r e d**

1. Rasprava u vezi načina odvijanja prometa tijekom najavljenog privremenog zatvaranja

 državne ceste D-70 u kanjonskom dijelu (od tvornice Galeb do raskrižja za Zakučac), a

 u sklopu radova za potrebe izgradnje dijela obilaznice Omiša

**Ad 1/**

Gradonačelnik je pozdravio sve nazočne i uvodno pojasnio tijek događanja oko ove problematike.

U drugoj polovici 8. mjeseca o.g. su krenuli prvi kontakti sa Ministarstvom obrane i Ministarstvom mora prometa i infrastrukture te smo razgovarali o ovoj problematici. Prva opcija rješavanja je bila ta da Hrvatska vojska riješi problem premošćavanja Cetine kako se ne bi trebalo putovati okolnim alternativnim pravcima.

Nakon izvida na terenu utvrđeno je da vojni ponton nije primjeren za civilnu upotrebu.

Druga opcija je bila primjena ro ro broda, no u razgovoru sa Hrvatskim cestama zaključeno je da ni to nije primjenjivo.

Zadnja o čemu smo razgovarali je postavljanje pontona koji bi se izgradio po narudžbi za ovu svrhu.

Predsjednik uprave Hrvatskih cesta je rekao d a se neće ići u daljnje radove dok se ne nađe najbolje moguće rješenje ovog problema.

Grad Omiš je poslao dopis Ministarstvu mora prometa i infrastrukture i Hrvatskim cestama o prijedlogu rješenja kroz izgradnju tunela Lisičina, koji je i jedan od glavnih razloga zbog kojega je održan prosvjed. Izgradnja tog tunela je jedino pravo i trajno rješenje.

Hrvatske ceste imaju u svojim planovima tunel Lisičina, dali su zahtjev za izmjene Županijskog prostornog plana te krene s njegovim projektiranjem.

Prošli tjedan smo imali sastanak sa predstavnicima Gradskog vijeća, sa gospodinom Matijevićem iz Hrvatskih cesta i zaključili da od vojnih pontona nema ništa, da zatražimo konačan stav od Hrvatskih cesta što se može a što ne može i da se ponovno uputi dopis Ministarstvu i Vladi RH da se krene u hitnu proceduru projektiranja tunela Lisičina koji je trajno konačno rješenje.

Što se tiče prijevoza građana brodicama preko Cetine, treba iznaći najbolje moguće rješenje.

**Denis Dujmović** – ovu tematsku sjednicu su potaknuli mjesni odbori na području Poljica, omiškog zaleđa da bi kroz prosvjed koji je održan već dva puta artikulirali svoje zahtjeve.

Mjesni odbori traže od Gradskog vijeća da se očituje o njihovim zahtjevima u smislu ovog aktualnog problema potpunog zatvaranja D70 u kanjonskom dijelu.

Mjesni odbori su kroz zadnji prosvjed u dvije točke artikulirali svoje zahtjeve:

1. Da se Odlukom Vlade RH, po uzoru na tunel Stubicu, po hitnom postupku probije tunel Lisičina odnosno da se konzumira članak 129. Zakona o gradnji što je nužno u slučajevima više sile.

To traže zato što probijanjem tunela trpe prekid prometa u trajanju izvođenja radova proboja tunela u trajanju od cca 2 mjeseca, a poslije prometuju kroz tunel. Tim načinom Hrvatske ceste u tom vremenu izvode i nastavljaju obavljati poslove nesmetano.

Uz ovo prvo zatvaranje od 45 dana, građani trpe i zatvaranje ceste u više navrata nedefiniranog vremenskog trajanja, a što je nedopustivo.

Bilo bi dobro znati koliko bi točno dana trajala zatvaranja u ta 3-4 navrata.

Tunelom Lisičina imali bi samo jedno zatvaranje u trajanju probijanja toga tunela (cca 2 mjeseca) , a Hrvatske ceste nakon toga radove nastavljaju bez ikakvih ograničenja.

2. U tijeku obustave prometa zbog probijanja tunela Lisičina i ostalih radove koji iziskuju zatvaranje prometa, traže da se osigura sigurna alternativa prijelaza preko rijeke Cetine ljudi i vozila, bilo najmom trajekta - pontona „Žigljen”, bilo postavljanjem civilnog pontona.

Ovo traže zato što je prijevoz brodicama za njih loša i neprihvatljiva alternativa, a Hrvatske ceste se pozivaju na sigurnost tijekom proboja tunela Lisičina i ostalih radova zbog kojih je nužno zatvaranje prometa na kanjonskom dijelu D70.

Radna grupa mjesnih odbora je istražila mogućnosti i predlažu ro ro brod koji bi u tom vremenu bio postavljen kao ponton za prijevoz ljudi i vozila s jedne obale na drugu, a druga je opcija civilni ponton umjesto vojnog.

Zahtjevi mjesnih odbora nisu potaknuti niti jednom političkom opcijom, razočarani su i neprihvatljiva im je opcija da moraju putovati okolnim pravcima preko Pavića mosta i Žrnovnice.

Mjesni odbori su 2019. godine u 3. mjesecu tražili od Hrvatskih cesta da ih se primi na razgovor da bi artikulirali svoje probleme koji su širi od samog ovog zatvaranja ceste, no Hrvatske ceste su to ignorirale.

Omiški prometni čvor je kompleksan problem o čemu je dugo i u više navrata pisao kao gradski vijećnik zalažući se za opće dobro i način kako će u budućnosti funkcionirati promet.

U ime kluba vijećnika će još jednom podnijeti pisani zahtjev da se razmotre mogućnosti rješenja ovoga problema, te da idemo prema institucijama u tom smislu.

Postoji i zahtjev Grada Omiša prema Hrvatskim cestama iz 2016.g. - što je sa ishođenjem lokacijske dozvole na području D70 – obilaznice Gata no do danas nismo dobili odgovor od Hrvatskih cesta.

Gradonačelnik – Grad je prihvatio sve inicijative i prijedlog mjesnih odbora ione su dane na razmatranje.

Prva inicijativa je bila vojni ponton, druga je bio ro ro brod, no ti su prijedlozi otpali iz razloga što je otvaranje mosta (koji je dio jadranske magistrale) upitno.

Treća je opcija civilni ponton za kojeg smo prošli petak dobili ponudu koju smo proslijedili u Hrvatske ceste i čekamo njihov odgovor.

Tunel Lisičina je 2013. godine izbačen iz Prostornog plana i sada ga treba vratiti nazad kroz Izmjene i dopune koje su u tijeku.

**Zvonko Močić** – zamolio bi gospo. Matijevića da pojasni zašto nije moguće postavljanje vojnog pontona, jer objašnjenje da nešto „nije sigurno“ je vrlo široko.

Neven Matijević – vozno dinamički uvjeti na vojnom pontonu su prilagođeni tenkovima, kamionima i drugim sličnim vozilima, a denivelacija između segmenata mosta može iznositi i do 20cm. To je neprihvatljivo za osobna vozila i za pješake.

Sve predložene varijante se u Hrvatskim cestama razmatraju, u petak smo dobili dokumentaciju za civilni ponton kojega bi trebalo izraditi i očitovati ćemo se o onome što je najoptimalnije rješenje u ovom trenutku.

Što se tunela Lisičina upućen je zahtjev na Vladu RH da se temeljem čl. 129. Zakona o gradnji ide u postupak, Županiji smo također uputili zahtjev da se ide u izmjenu prostorno planske dokumentacije na način da se uvrsti taj tunel i Hrvatske ceste su raspoložene za realizaciju, a sve sukladno Zakonu.

**Ana Generalić** – traži od gospodina Matijevića da pojasni u čemu je problem oko otvaranja mosta na D70 da bi se postavio ro ro brod?

Već smo i ranije razgovarali o tome da Zakučac ima problem ako bi bila zatvorena cesta, oni bi bili potpuno odsječeni, u Zakučcu ne postoji niti trgovina za osnovne potrebe građana i to nikako nije situacija u koju se ljude smije dovesti. Do naselja Zakučac nemamo niti pločnik tako da djeca praktički idu po cesti što je izrazito opasno, nesigurno i ugroženi su.

Članak 129. zakona na neki način zvuči upitan jer se u njemu govori o situacijama rata i elementarne nepogode, no i ova situacija u kojoj se nalaze djeca i građani Zakučca da im prijeti padanje stijena mogla bi se nazvati elementarnom nepogodom.

Naš zahtjev kao Gradskog vijeća mora ići u smjeru da se inzistira na tunelu Lisičina po hitnoj proceduri.

Neven Matijević – što se tiče otvaranja mosta preko Cetine Hrvatske ceste su u obvezi dva puta godišnje izvršiti pregled svih objekata na svim cestama pa tako i omiškog mosta. Pregledom su primijećene određene deformacije u temeljima mosta i drugim elementima, u tijeku je izrada projekta sanacije. Most je u sadašnjem stanju siguran za promet, ali nismo sigurni u otvaranje i manipulaciju mostom u ovom trenutku, a dok se ne izvrši sanacija mosta.

**Ana Generalić** – ako se kontrole vrše dva puta godišnje, kada su utvrđene te deformacije, zašto se nije odmah nije išlo u sanaciju nego se čekalo do sada?

Neven Matijević – stanje se kontinuirano prati, u proljeće je napravljen detaljan specijalistički pregled mosta, radi se projekt sanacije …

**Denis Dujmović** – oporbeni vijećnici su i 2018.g. tražili tematsku sjednicu pa su Hrvatske ceste rekle da za time nema potrebe, pa smo sada umjesto konstruktivne rasprave došli do prosvjeda.

Mi smo kroz izmjene i dopune prostornog plana SDŽ-a zatražili da se ubaci u prostorni plan i prijedlog rješenja čvora Zakučac o kojemu konstantno raspravljamo a što je bit i suština budućeg prometnog toka u Omišu. Zanima ga da li Hrvatske ceste razmišljaju o tome da je naš prijedlog odnosno naša razmišljanja koja traju od 2006.g. po pitanju korekcije trase zaobilaznice Omiša i hoće li podržati prijedlog nas da se ostavi mogućnost tunela od 1400m i da isti uđe u prostorni plan SDŽ-a?

Govorimo o čvoru Zakučac – tu su oprečna razmišljanja, lomila su se oko toga i politička koplja, no bitno nam je kakav ćemo budućnosti imati ulaz u naš grad.

Predloženim rješenjem buduće zaobilaznice nemao ulaz iz pravca Splita u naš grad, odnosno možemo izaći u Ravnicama ili se moramo na čvoru buduće brze ceste Trogir Omiš spustiti u Dugom Ratu i onda ulaziti u vlastiti grad preko jadranske magistrale. Ovo je strateško pitanje na kojemu ćemo mi inzistirati da se barem donese zaključak jer cesta je život. Omiš i Poljica su jedno tkivo i moraju biti povezani, njihov život mora biti u prometnom smislu neupitan i održiv.

Ne možemo stvarati gužvu u vlastitom grdu a da se nismo povezali sa zaleđem i sa autocestom.

Neven Matijević – na sastanku koji je bio u Gradu Omišu svo već elaborirali ove prijedloge.

Što se tiče ceste Omiš Stobreč TTS Mravince izrađena je fizibiliti studija koja je dala odgovor na postavljeno pitanje vijećnika. Ova je varijanta razmatrana i fizibiliti studija je rekla ono što je rekla (ona se može na zahtjev dobiti – odnosno izvadak koji se tiče čvora Zakučac).

Prijedlog je razmatran i detaljno obrađen sa svim brojčanim podacima. S druge strane je poznato da se ovaj projekt financira iz sredstava europske unije i mora zadovoljavati sve kriterije koji oni traže a u prvom redu fizibilnost.

**Zvonko Močić** – uputiti ćemo zahtjev da nam se dostavi ta studija jer nam je to jako važno.

Gradonačelnik – na sastanku koji je održan prošli tjedan smo se dotakli i ove teme, o tomu je upoznat i predsjednik uprave Hrvatskih cesta. Grad je ponudio dva rješenja što se tiče čvora Zakučac, koje bi Hrvatske ceste mogle implementirati nakon što se krene dalje u izgradnju prema Dugom ratu odnosno Stobreču i dalje.

Nama je neprihvatljivo da čvor Zakučac ne bude u funkciji jer je prema sadašnjoj lokacijskoj dozvoli kompletnog projekta zamišljeno da čvor Zakučac kada sve uđe u funkciju se zatvori i ostane samo kao servisni put. To nam je neprihvatljivo iz razloga što tada nemamo alternativu npr. kada se radi servis ili rekonstrukcija mosta preko Cetine. Također mi taj čvor u budućnosti možemo iskoristiti za eventualno izmještanje prometa iz centra grada u određene sate. Ne vidi razloga zašto taj čvor u budućnosti ne bi imao svoju funkciju. S naše strane su ponuđena dva rješenja da taj čvor postane funkcionalan i vjeruje da će to Hrvatske prihvatiti pa se to makar napravilo vlastitim sredstvima Hrvatskih cesta (ne mora sve biti financirano sredstvima europske unije).

Neven Matijević – radi se iz kredita europske banke, a on ima svoje kriterije koji se strogo kontroliraju. Kredit se mora vratiti znači radi se o vlastitim sredstvima Hrvatskih cesta.

**Zvonko Močić** – o tunelu Lisičina nema spora, on nama treba i za to se treba zalagati.

Koliko bi on bio dug i koliko bi se dugo radio ?

Neven Matijević – 340 m je dužina tunela, ako bi se radio s obje strane bio bi probiven za cca mjesec i po dana , no ne možemo znati što je unutra dok se ne bi krenulo s radovima.

**Mijo Mimica** – klub vijećnika HDZ-a apsolutno podržava zahtjeve mjesnih odbora i daje podršku gradonačelniku , Gradu Omišu i Hrvatskim cestama u rješavanju ovog problema.

Smatra da je Grad mogao malo ranije intervenirati jer građevinska dozvola je dobivena puno prije. Prošle godine kad su bili prosvjedi mjesnih odbora Kučića Podašpilja Svinišća inženjer iz Strabaga je rekao da ćemo dobiti isti problem i na drugoj strani što se i dogodilo.

Moramo vidjeti koliko maksimalno možemo iskoristiti pomoć Hrvatskih cesta i Vlade RH i ukoliko vijećnici iz HDZa mogu na bilo koji način u tome pomoći stoje na raspolaganju u svakom momentu. U svim pregovorima koji su vođeni do sada vijećnici HDZ-a nisu bili uključeni, no bez obzira na to podržavamo sve građane, poslovne subjekte iz poslovne zone da se riješi ovaj problem.

Gradonačelnik – kada je bilo zatvaranje ceste sa suprotne strane već tada smo na tim sastancima rekli i znali da će biti gora situacija kada su bude zatvarala ova strana jer se radi o većem broju stanovnika poslovnoj zoni Zakučac i da se mora razmišljati o tome. Nažalost problem se nije tada detaljno sagledao i sada smo u ovoj situaciju. Ono što je dobro je to da svi mi razmišljamo isto i imamo koncenzus u Gradskom vijeću.

Zaključak bi bio da Grad i Gradsko vijeće pošalje još jedan dopis Vladi RH i Ministarstvu da se ovaj problem shvati ozbiljno i da se hitno krene u njegovo rješavanje te da se nađe zakonska osnova da se to i napravi. Za vrijeme trajanja izgradnje tunela Lisičina ljudima također treba osigurati kvalitetno rješenje za dolazak u grad, s posla na posao i ostale potrebe.

Potrebno je paralelno rješavati oba problema.

**Zvonko Močić** – želimo tunel Lisičina što prije jer je to jedni i najsigurniji način rješenja problema. Također želimo da se za vrijeme izgradnje tunela Lisičina osigura siguran prijevoz putnika i roba jer naša gospodarska zona u Zakučcu ima 14 poslovnih subjekata, niti jedan od njih nije koristio poticaje države nego su sami uporno radili u teškim uvjetima i sada ih na ovaj način dovesti na rub egzistencije i otpuštanje radnika je apsurdno i neprihvatljivo.

Neko se rješenje mora iznaći da bi oni nastavili s poslovanjem, da ne bude otpuštanja ljudi i da svoje živote nastavimo normalno i kvalitetno. To smo i zaslužili jer smo se dugo vremena napatili s prometnim gužvama i na repu smo događanja a ovoje 2. najvažniji prometni pravac u državi.

Sve ovo je izvedivo samo je naravno pitanje vremena i novca.

Neven Matijević – u ovom trenutnu nisu problem financiranje nego vrijeme.

Nakon završene rasprave predsjedavatelj je na glasovanje dao slijedeći

**Z A K L J U Č A K**

1. Raspravljajući o aktualnoj prometnoj problematici na Državnoj cesti DC-70 Gradsko vijeće je utvrdilo:
* Na području Grada Omiša u tijeku je izvođenje radova na trasi buduće DC8: Stobreč (TTTS) – Dugi Rat – Omiš i to izgradnja mosta „Cetina” i tunela „Komorjak Sjever” zajedno sa pristupnom cestom za spoj na DC70.
* Prilikom izgradnje navedenih objekata na budućoj DC8 pojavljuje se problem nemogućnosti prometovanja državnom cestom DC70 na dionici od njenog budućeg spoja na DC8 pa do njenog postojećeg spoja sa DC8 u gradu Omišu.
* Navedena prometnica je jedina neposredna komunikacija stanovništva Poljica i svih ostalih naselja Grada Omiša sa gradskim središtem te Grada Omiša sa autocestom A1, cesta kojom se odvija svakodnevna živa komunikacija i na neki je način „žila kucavica” cijelog Grada, a posebno stanovništva na ruralnom dijelu Grada koje tu cestu koristi za odlaske na posao, liječniku, u školu i za sve ostale svakodnevne potrebe.
* Zatvaranjem navedene prometnice stanovništvo koje svakodnevno gravitira gradskom središtu, koristeći alternativne pravce, dnevno će prelaziti i preko 70-ak kilometara više od uobičajenoga. Također, tu se nalazi gospodarska zona sa oko 500 zaposlenih što dodatno povećava problem.
* Tijekom izgradnje objekata na budućoj DC8, DC70 biti će zatvorena u više navrata, a nitko sa sigurnošću ne može znati koliko će navedena nemogućnost prometovanja DC70 vremenski trajati.
* državna cesta DC70 na spomenutoj dionici prolazi između rijeke Cetine sa jedne i kamenog masiva s nestabilnim blokovima sa druge strane, na istoj je otežano mimoilaženje velikih vozila-tegljača i autobusa, svakodnevno je izvrgnuta manjim ili većim odronima kamenja, a sanacija navedene litice nikada ne jamči sto postotnu sigurnost.
* Prijedlog da se, u vrijeme zatvaranja prometnice u kanjonu Cetine, prijevoz iz naselja Zakučca u centar grada Omiš vrši brodicama nije najbolje rješenje obzirom na godišnje doba i sigurnost.
* Rješavanje ovog problema od vitalnog je interesa za stanovništvo Grada Omiša i šire.
1. Slijedom utvrđenja iz točke 1. ovog Zaključka traži se od Vlade RH, Ministarstva mora, prometa i infrastrukture i Hrvatskih cesta d.o.o. žurno rješavanje navedenog problema i to na način da se primjenom članka 129. Zakona o gradnji (NN [153/13](https://www.zakon.hr/cms.htm?id=17765), [20/17](https://www.zakon.hr/cms.htm?id=17767), [39/19](https://www.zakon.hr/cms.htm?id=39339), [125/19](https://www.zakon.hr/cms.htm?id=42213)), pokrene procedura izgradnje tunela kroz stijenski masiv neposredno uz navedenu kritičnu dionicu DC70 (tunel Lisičina) koji bi se koristio kao alternativni pravac tijekom izvođenja radova na objektima buduće DC8, a u budućnosti bi postao jedno kvalitetno, trajno i sigurno rješenje spoja Omiša s mjestima u svome zaleđu. Za realizaciju se osiguravaju pretpostavke u Prostornom planu uređenja Splitsko – dalmatinske županije (trenutno u pripremama za javni uvid) i Prostornom planu uređenja Grada Omiša (izmjene u tijeku).
2. Za vrijeme izvođenja radova i zatvaranja ceste u kanjonskom dijelu treba osigurati kvalitetno prometno rješenje za građane i poslovne subjekte.
3. Postojećim projektnim rješenjem buduće Obilaznice grada Omiša ukida se „čvor Zakučac“ čime se onemogućava spoj grada Omiša (centar) na buduću D8, a što je neprihvatljivo za Grad Omiš. Takvim rješenjem s buduće zaobilaznice nema ulaza u grad iz pravca Splita odnosno izlaz s iste je u Dugom Ratu i Ravnicama-izlaz Garma.

Stoga se predlaže da se još jednom sagleda idejni projekt i doradi na način da se omogući spoj Omiša sa budućom D8 na D70 (da „čvor Zakučac“ bude aktivan).

Spoj centra Omiša na buduću D8 (aktivan „čvor Zakučac“) izrazito je važan jer bi se njime uz već izgrađeni čvor „Omiš Istok“ dobila idealnu obilaznica kojom bi se tijekom cijele godine, a pogotovo tijekom ljetnih mjeseci, jednostavnim intervencijama mogao dio ili cijeli promet koji danas zagušuje sadašnju D8 kroz sami centar grada preusmjeravati na buduću D8 i time bi se osim prometnih gužvi značajno smanjila i visoka razina zagađenosti zraka CO2 u gradskoj jezgri gdje boravi najviše ljudi. Rasterećenjem glavne prometnice značajno bi se povećala i pješaka i omogućio normalan prolazak kroz centar grada. sigurnost vozača

1. Obilaznica Omiša je strateški projekt i od vitalnog značaja za Grad Omiš, a Omiš i Poljica su jedna cjelina i moraju biti povezani i u prometnom smislu.

Vijećnici su jednoglasno podržali predloženi Zaključak.

Završeno u 9.50. sati

Voditeljica zapisnika Predsjednik Gradskog vijeća

Ružica Jerčić Zvonko Močić, dr.med.